
Text rozhodnutia
Súd: Krajský súd Bratislava Spisová značka: 4Co/510/2012 Identifikačné číslo súdneho spisu: 1310209723 Dátum vydania rozhodnutia: 27. 02. 2013 Meno a priezvisko sudcu, VSÚ: JUDr. Valéria Kleinová ECLI: ECLI:SK:KSBA:2013:1310209723.1 Uznesenie Krajský súd v Bratislave v právnej veci navrhovateľa: I. T., O..I.., J. XX, D., IČO: XX XXX XXX, zast. JUDr. Oliverom Balážom, advokátom v Bratislave, Zámocká 10, proti odporcovi: X. S. V., naposledy bytom v D., W. XXX, t.č. na neznámom mieste, zast. opatrovníčkou A. I., zamestnankyňou Okresného súdu Bratislava I, za účasti vedľajšieho účastníka na strane odporcu: U. na V. V. I. H., C. XX, N., zast. JUDr. Igor Štefanko, advokát AK Svidník, Sov. Hrdinov 163/99, o zaplatenie 541,34 € s prísl., na odvolanie vedľajšieho účastníka proti rozsudku Okresného súdu Bratislava II zo dňa 4. júla 2012, č.k. 17C 90/2011-87, takto r o z h o d o l : Odvolací súd odvolanie vedľajšieho účastníka na strane odporcu: U. na V. V. I. H., C. XX, N. o d m i e t a. Žiaden z účastníkov nemá právo na náhradu trov odvolacieho konania. o d ô v o d n e n i e : Napadnutým rozsudkom súd prvého stupňa uložil odporcovi povinnosť zaplatiť navrhovateľovi istinu 541,34 € s 8,5% úrokom z omeškania ročne zo sumy 209,40 € odo dňa 06.09.2008 o zaplatenia, ako aj náhradu trov konania vo výške 32,- € titulom súdneho poplatku a náhradu trov právneho zastúpenia vo výške 231,02 € k rukám jeho právneho zástupcu, všetko do troch dní od právoplatnosti rozsudku a konanie v časti príslušenstva pohľadávky vo výške 5,5% ročne zo sumy 331,94 € zastavil. Proti tomuto rozsudku podal včas odvolanie vedľajší účastník na strane odporcu v časti zmluvnej pokuty a trov konania a žiadal ho v tejto napadnutej časti zmeniť a návrh navrhovateľa v celom rozsahu zmluvnej pokuty zamietnuť a priznať mu náhradu trov konania. Navrhovateľ žiadal odvolanie vedľajšieho účastníka ako odvolanie podané neoprávnenou osobou odmietnuť. Odporca ani jeho opatrovníčka odvolací návrh nepodali. Krajský súd v Bratislave ako súd odvolací (§ 10 ods. 1 O.s.p.) preskúmal vec podľa § 212 ods. 1 a § 214 ods. 2 O.s.p. z hľadiska ust. § 218 ods. 1 písm. b/ O.s.p. a dospel k záveru, že odvolanie vedľajšieho účastníka na strane odporcu treba odmietnuť. Podľa § 218 ods. 1 písm. b/ O.s.p., odvolací súd odmietne odvolanie, ktoré bolo podané niekým, kto na odvolanie nie je oprávnený. Podľa § 201 O.s.p., účastník môže napadnúť rozhodnutie súdu prvého stupňa odvolaním, pokiaľ to zákon nevylučuje. Ak z právneho predpisu vyplýva určitý spôsob vyrovnania vzťahu medzi účastníkom a vedľajším účastníkom, môže podať odvolanie aj vedľajší účastník (§ 201 O.s.p.). Odvolanie môže podať len ten účastník, ktorý sa ho nevzdal (§ 207 ods. 1 O.s.p.) alebo ktorý ho nevzal späť (§ 207 ods. 2 O.s.p.). Popri účastníkovi konania môže v občianskom súdnom konaní vystupovať aj vedľajší účastník (§ 93), ktorému zákon výslovne tiež priznáva právo podať odvolanie, a to vtedy, ak z právneho predpisu vyplýva určitý spôsob vyrovnania vzťahu medzi účastníkom a vedľajším účastníkom. V takom prípade je podanie odvolania vedľajším účastníkom jeho samostatným procesným právom, ktoré nie je závislé od postoja účastníka konania. Zmyslom takejto právnej úpravy je zabrániť tomu, aby vedľajší účastník čelil dôsledkom vyrovnania vzťahu medzi ním a účastníkom bez možnosti ovplyvniť výsledok konania aj podaním odvolania proti vôli účastníka konania, na strane ktorého vystupuje. V danom prípade si navrhovateľ uplatňoval voči odporcovi pohľadávku vzniknutú neplnením si povinností odporcom uhrádzať ním vystavené mesačné faktúry za poskytnuté služby na základe zmluvy o pripojení - služba rýchly internet uzavretej medzi navrhovateľom a odporcom dňa 22.04.2008. Odporca, ktorému bola rozsudkom súdu prvého stupňa uložená povinnosť túto pohľadávku navrhovateľovi uhradiť. ani jeho opatrovník odvolanie nepodali. Odvolanie podal vedľajší účastník, ktorý vstúpilo do konania na strane odporcu bez jeho vedomia oznámením zo dňa 03.05.2012, pričom medzi odporcom a vedľajším účastníkom z právneho predpisu nevyplýva určitý spôsob vyrovnania vzťahu. Z týchto dôvodov odvolací súd odvolanie vedľajšieho účastníka ako odvolanie podané neoprávnenou osobou podľa § 218 ods. 1 písm. b/ O.s.p. odmietol. O náhrade trov odvolacieho konania rozhodol odvolací súd podľa § 224 ods. 1 a § 146 ods. 1 písm. c/ O.s.p., keď výsledok odvolacieho konania bol analogický ako pri zastavení odvolacieho konania, a žiadnemu z účastníkov konania nepriznal náhradu trov odvolacieho konania. Toto rozhodnutie bolo prijaté senátom Krajského súdu v Bratislave pomerom hlasov 3:0. Poučenie: Toto uznesenie nemožno napadnúť odvolaním.

